Denel, EADS se Opvolger vir Ratel Oor 3 Jaar Gereed [Beeld, 2004-09-21]
Publication: Beeld Issued: Date: 2004-09-21 Reporter: Erika Gibson
Denel, EADS se Opvolger vir Ratel Oor 3 Jaar Gereed
'n Voorsmakie van hoe die Suid-Afrikaanse leër se gevegsvoertuig van die toekoms gaan lyk, is een van die trekpleisters by die Africa Aerospace and Defence (AAD)-wapenskou wat Dinsdag in Centurion begin het.
Denel en die European Aeronautic Defence and Space Company (EADS) het vandeesweek dié modulêre gevegsvoertuig - kortweg die MCV genoem - bekendgestel.
Die MCV is gegrond op Denel se skiettoringkundigheid, sowel as sy vaardigheid met die ontwerp van militêre voertuie die afgelope 40 jaar.
Denel span nou dié kundigheid in saam met EADS s'n om 'n voertuig sonder weerga te ontwerp.
Die nuwe voertuie sal waarskynlik oor sowat drie jaar gereed wees. Krygkor het reeds versoeke om kwotasies aan vervaardigers plaaslik en oorsee gestuur. Dié moet teen 24 Februarie volgende jaar ingelewer wees.
Die nuwe voertuig sal die Ratel, getroue strydros van die weermag sedert 1976, vervang. Die 1 200 Ratels sal na verwagting met 264 nuwe voertuie vervang word, terwyl die res óf opgegradeer óf verkoop sal word.
Die Ratel is in 'n groot mate te verouderd om vir veel langer aan te wend, het mnr. Helmoed Römer-Heitman van Jane's Defence gesê.
Só word die oorspronklike ratte volgens hom nie eens meer vervaardig nie en is daar ook probleme met die vervanging van sommige ander komponente van die voertuie.
Die leër het géén nuwe toerusting gekry toe die res van die weermag onlangs miljarde rande se nuwe toerusting gekry het nie.
Dít terwyl hy reeds herhaaldelik gewaarsku het dat sy hooftoerusting teen 2010 uitgedien sal wees.
Die MCV is 'n agttrekvoertuig toegerus met 'n 30 mm-kannon en die mees moderne bevel-en-beheer-stelsels op die mark.